Norrænu kvikmyndatónskáldaverðlaunin fara fram í Berlín dagana 23. – 24. febrúar 2020 . Þar hefur tónlist Gyðu Valtýsdóttur við kvikmyndina Undir halastjörnu eftir Ara Alexander Ergis Magnússon verið valin sem framlag Íslands til Hörpu verðlaunanna , sem eru árlega veitt einu tónskáldi af Norðurlöndunum . Síðastliðinn október hlaut Gyða tónlistarverðlaun Norðurlandaráðs á verðlaunahátíð Norðurlandaráðs í Stokkhólmi í Svíþjóð . Í rökstuðningi dómnefndar segir meðal annars að Gyða Valtýsdóttir hafi ekki einskorðað sig við neina tiltekna tónlistarstefnu , þrátt fyrir að vera menntuð í sígildri tónlist . „ Ung að árum var hún einn stofnmeðlima hinnar rómuðu tilraunakenndu rafsveitar Múm . Síðan þá hefur hún verið áberandi sem fjölhæfur flytjandi í flokki þess íslenska tónlistarfólks sem hefur getið sér gott orð á erlendri grund . “ Í fyrra hlaut Davíð Þór Jónsson Hörpu verðlaunin fyrir tónlist sína við kvikmynd Benedikts Erlingssonar , Kona fer í stríð . Árið þar áður hreppti Daníel Bjarnason verðlaunin fyrir tónlist sína við kvikmynd Hafsteins Gunnars Sigurðssonar , Undir trénu . Þá hlaut Atli Örvarsson verðlaunin árið 2016 fyrir tónlist sína í kvikmyndinni Hrútar og það sama ár fékk Jóhann Jóhannsson sérstök heiðursverðlaun . Hörpu verðlaunin voru sett á laggirnar árið 2009 með það að markmiði að beina kastljósinu að norrænum hæfileikum , færni og þekkingu og að kynna norrænt hæfileikafólk á sviði kvikmyndatónlistar og leiklistar fyrir alþjóðlega kvikmyndageiranum . Með þessu er stefnt að því að auka möguleika á samstarfsmöguleikum milli Norðurlandanna og hinum alþjóðlega kvikmyndamarkaði . Nánari upplýsingar um Hörpu verðlaunin er að finna á heimasíðu hátíðarinnar .